Steierwerk is 'n tydelik konstruksie wat gewoonlik met pype aanmekaar gesit word met die doel om bouwerk te verrig of onderhoud te doen op hoë plekke wat nie maklik bereikbaar is nie. Steiers word ook dikwels gebruik as tydelike stutte in bouwerk. Die bou van steiers is 'n vakgebied wat opleiding vereis om te verseker dat steiers veilig opgerig word. Wêreldwyd is daar gereeld gevalle waar onveilige steierwerk die oorsaak is van ongelukke in die boubedryf en ander nywerhede. Steiers word gewoonlik gebou deur verskeie staalpype met doelgemaakte koppelstukke aanmekaar te sit en dan doelgemaakte staalplate of gewone houtplanke as loopvlakke te verskaf. Ander materiale soos hout en bamboes is voorheen gebruik vir steierwerk en in baie wêrelddele word dié materiale steeds gebruik. In antieke Rome is steierwerk van hout en klip gebruik in die bou van brûe, akwadukte en ander geboue. Daar is bewyse van gate en stene in die konstruksies wat gebruik is om die steierwerk te ondersteun. In Suid-Afrika is daar eenheidstandaarde by SAQA geregistreer (US ID 119074) ten opsigte van die bou van, die aanbring van veranderinge aan en die afbreek van steierwerk.